Barcelona-stjerne kan få lang straff etter dommertirade
Barcelona-stopperen reagerte kraftig på at Athletic Bilbao-angriper Aritzx Aduriz ikke ble vinket av for offside, og han la ikke skjul på det. Pique løp bort til assistentdommeren og skjelte ham ut etter noter. Ifølge dommerrapporten, gjengitt av spanske Sport, skal 28-åringen ha sagt «jeg driter på hore-mammaen din». Like etterpå fikk han det røde kortet. I dag skriver spanske Marca at episoden kan føre til mellom fire og 12 kampers utestengelse for midtstopperen. Episoden skjedde etter en snau time på stillingen 1-0 til Barcelona i returoppgjøret i den spanske supercupen. Gjestene hadde med seg en sjokkerende 4-0-ledelse fra den første kampen, og stemningen på Camp Nou var mildt sagt amper. Da Lionel Messi sendte vertene i føringen rett før pause, gjorde Athletic Bilbao-keeper Gorka Iraizoz alt han kunne for å forhindre at spillet skulle settes raskt i gang igjen. Det fikk Luis Suaréz og målscorer Messi til å tenne på alle pluggene, men det var altså den rutinerte midtstopperen Pique som kokte fullstendig over senere i kampen. I sluttminuttene ble også gjestene redusert til ti mann, da innbytter Enrique Sola ble utvist etter en duell med Javier Mascherano. Barcelona serieåpner mot nettopp Athletic Bilbao til helgen. Deretter følger oppgjør mot Málaga og Atlético Madrid.
Gerard Pique (28) kan få inntil 12 kampers karantene etter at han skjelte ut gårsdagens linjemann på det groveste.